Vnútorné mesto (Bratislava)

Vnútorné mesto je časť Bratislavy vo vnútri bývalých mestských hradieb, t. j. pôvodné vlastné mesto Bratislava.

 Názov 
Označenie "vnútorné mesto" sa používalo aj ako oficiálne administratívne označenie, a to (prinajmenšom) v 18. storočí a až do roku 1848. V roku 1848 bolo totiž k Bratislave administratívne pripojené Podhradie a pri tejto príležitosti bolo okrem iného jedno predmestie premenované na Nové Mesto a Vnútorné mesto (nem. Innere Stadt) premenované na Staré mesto (nem. Altstadt; 1921 - 1930 nazývané I. okres Staré mesto, 1930 - 1949 I. okres). Dnes pojem Staré mesto zahŕňa výrazne širšie územie než len vnútorné mesto.

 Poloha 
Vnútorné mesto nezahŕňa dunajské nábrežie (patrilo k predmestiam), Podhradie (kam patrí Vydrica a Zuckermandel) ani Bratislavský hrad, ktorý bol oddelený od mesta vodnou priekopou, ktorá sa nachádzala zhruba v miestach dnešnej Staromestskej.

V súčasnosti ho ohraničuje na západe Staromestská, na severe Kapucínska, Hurbanovo námestie a Námestie SNP, na východe Kamenné námestie a na juhu Hviezdoslavovo námestie a Gorkého ulica.

 Charakteristika 
Je to historická časť Bratislavy medzi historickými mestskými hradbami s obrannými vežami, cvingrami a baštami a medzi štyrmi bývalými mestskými bránami, ktorými boli Michalská brána, Laurinská brána, Rybárska brána a Vydrická brána. Dnes tvorí časť mestskej časti Staré Mesto a je to turisticky najnavštevovanejšia časť mesta, obsahujúca početné kultúrne a historické pamiatky. Jeho rozloha je iba okolo 0,2 km². Dodnes sa zachoval pôvodný pôdorys, ulice a námestia v takmer pôvodnej podobe. Sídlili tu významné inštitúcie, bývala uhorská šľachta, boli tu korunovaní králi a istý čas tu zasadal Uhorský snem.

 Ulice 
Nasleduje prehľad ulíc a námestí a ich historických názvov platných v roku 1900 (názvy sa predtým aj potom mnohokrát menili). Prvé úradné pomenovanie ulíc v Bratislave sa vyskytlo v roku 1879 (od roku 1890 povinne dvojjazyčné nemecké a maďarské), ale ulice boli pomenované už dávnejšie. Maďarské názvy ulíc sa pred rokom 1879 vyskytovali veľmi zriedkavo (spravidla len pre zopár najvýznamnejších ulíc), inak boli všetky názvy nemecké resp. dávnejšie aj latinské.

 Názov  Historický názov 1900 Nemecký  MaďarskýBaštová  Basteigasse  Rekész utcaBiela  Corvinusgasse  Corvinus utcaFarská  Pfarrgasse  Plébánia utcaFrantiškánska  Franziskanergasse  Barát utcaKapitulská  Kapitelgasse  Káptalan utcaKlariská  Klarissergasse  Klarussa utcaKlobučnícka  Hutterergasse  (Kis) Kalapos utcaKostolná  Rathhausgässchen  Városház utcaLaurinská ulica  Lorenzerthorghasse  Lőrinckapu utcaMichalská  Michaelergasse  MihályutcaNa vŕšku  Berg(e)lgasse  Domb utcaNedbalova  Hummelgasse  Hummel utcaPanská  Langegasse, Herrengasse, Szilágyigasse (od 1901)  Hosszú út, Szilágyi Dezső utca (od 1901)Podjazd  Schwiebbogen  BoltívPrepoštská  Pázmánygasse  Pázmány utcaRadničná  Rathausgasse Városház utcaSedlárska  Sattlergasse  Nyerges utcaUršulínska  Ursulinengasse  Orsolya utcaÚzka  Zwingergasse  Szűk utcaVentúrska  Venturgasse  Ventur utcaZámočnícka  Rómergasse  Rómer Flóris utcaZelená  Grünstüblgasse  Zöldszoba utca

 Námestia 
 Názov  Historický názov Nemecký  Maďarský Františkánske námestie  Franziskanerplatz  Ferenciek tér Hlavné námestie  Hauptplatz  Főtér Primaciálne námestie  Batthyányplatz  Prímás tér Rudnayovo námestie  Domplatz  Székesegyház tér Chlebový trh (dnes časť Námestia SNP) Brodplatz  Kenyér piac

 Pozri aj 
 Dejiny Bratislavy

 Zdroje 
 Tivadar Ortvay: Ulice a námestia Bratislavy - Staré Mesto, Albert Marenčin - Vydavateľstvo PT, 2006, 244 s. ISBN 80-89218-12-1

Kategória:Bratislava
Kategória:Dejiny Bratislavy
Kategória:Staré Mesto (Bratislava)
Kategória:Historické obvody Bratislavy